กลเกมหุ้น XPG
จากหุ้นราคาระดับ “1 บาทมีทอน” มูลค่าซื้อขายเฉลี่ยหลัก 10 ล้านบาท แต่ช่วงปลายเดือนธันวาคม 2563 ราคาหุ้นบริษัท เอ็กซ์สปริง แคปปิตอล จำกัด (มหาชน) หรือ XPG เริ่มไต่ระดับขึ้นมาอย่างเงียบ ๆ พร้อม ๆ กับการเริ่มต้นกลายร่างจากบริษัทหลักทรัพย์ ซีมิโก้ จำกัด (มหาชน) หรือ ZMICO มาเป็นบริษัท ซีมิโก้ แคปปิตอล จำกัด (มหาชน) หรือ ZMICO และปรับโครงสร้างธุรกิจใหม่
19 พ.ค. 2564

เมกะเทรนด์ : สุภชัย ปกป้อง
จากหุ้นราคาระดับ “1 บาทมีทอน” มูลค่าซื้อขายเฉลี่ยหลัก 10 ล้านบาท แต่ช่วงปลายเดือนธันวาคม 2563 ราคาหุ้นบริษัท เอ็กซ์สปริง แคปปิตอล จำกัด (มหาชน) หรือ XPG เริ่มไต่ระดับขึ้นมาอย่างเงียบ ๆ พร้อม ๆ กับการเริ่มต้นกลายร่างจากบริษัทหลักทรัพย์ ซีมิโก้ จำกัด (มหาชน) หรือ ZMICO มาเป็นบริษัท ซีมิโก้ แคปปิตอล จำกัด (มหาชน) หรือ ZMICO และปรับโครงสร้างธุรกิจใหม่
แต่สารตั้งต้นที่ทำให้หุ้น ZMICO ช่วงต้นปีเกิดอาการพีกสุด เมื่อปรากฏชื่อ “ระเฑียร ศรีมงคล” ซีอีโอใหญ่ บริษัท บัตรกรุงไทย จำกัด (มหาชน) หรือ KTC เข้ามาเป็นผู้ถือหุ้นใหญ่ พร้อมกับชื่อ “วันจักร์ บุรณศิริ” กรรมการ บริษัท แสนสิริ จำกัด (มหาชน) หรือ SIRI เข้ามานั่งเป็นประธานเจ้าหน้าที่บริหาร
ทำให้หุ้น ZMICO ปรับขึ้นจากระดับ 1 บาทกว่า ๆ ขึ้นไปถึงระดับกว่า 5 บาทเพียงเวลาไม่ถึง 1 เดือน ร้อนแรงจนเข้าเกณฑ์มาตรการกำกับการซื้อขายระดับ 3 (ถือว่าสูงสุดเท่าที่เคยใช้เกณฑ์นี้มา) แต่ไม่สามารถดับร้อนราคาหุ้น ZMICO ได้ แต่เท่านั้นไม่พอ มีการพีกอีกครั้ง เมื่อมีการเปลี่ยนชื่อบริษัท ซีมิโก้ แคปปิตอล จำกัด (มหาชน) หรือ ZMICO เป็นบริษัท เอ็กซ์สปริง แคปปิตอล จำกัด (มหาชน) หรือ XPG ราคาพุ่งพรวดขึ้นมายืนเหนือ 7 บาทอย่างรวดเร็ว
ระหว่างความสับสนว่า “ระเฑียร ศรีมงคล” กับ “วันจักร์ บุรณศิริ” กำลังทำอะไรกับ XPG กันแน่..!
ปลายสัปดาห์ที่ผ่านมา XPG ประกาศเพิ่มทุน โดยจัดสรรหุ้นไม่เกิน 1,035,338,000 หุ้นเสนอขายแบบ PP ราคาหุ้นละ 4.10 บาท 3 ราย คือ บริษัท แสนสิริ จำกัด (มหาชน) หรือ SIRI จำนวน 403.38 ล้านหุ้น มูลค่า 1,653,853,900 บาท บริษัท วิริยะประกันภัย จำกัด (มหาชน) จำนวน 268.92 ล้านหุ้น มูลค่า 1,102.56 ล้านบาท และนายมงคล ประกิตชัยวัฒนา ผู้ถือหุ้นใหญ่อันดับ 2 ของ KTC จำนวน 363.04 ล้านหุ้น มูลค่า 1,488.46 ล้านบาท
พร้อมจัดสรรให้ผู้ถือหุ้นเดิม (RO) จำนวนไม่เกิน 5,378,379,344 หุ้น อัตราการใช้สิทธิหุ้นสามัญเดิม 1 หุ้นต่อ 2 หุ้นสามัญเพิ่มทุน ราคาเสนอขายหุ้น 0.50 บาท กำหนดขึ้น XR วันที่ 27 ก.ค. 2564
จะด้วยบังเอิญหรือตั้งใจหรือไม่..ที่ราคาหุ้น XPG (ZMICO) จู่ ๆ วิ่งขึ้นเกินระดับ 4 บาท บอร์ดก็มีมติไฟเขียวเพิ่มทุนออกมาอย่างที่ได้เห็นกันนั่นเอง…!?
ด้วยเหตุนี้เองการเพิ่มทุนรอบแรก XPG ได้เงินก้อนโตจากการขายหุ้นแบบ PP ไปกว่า 4,000 ล้านบาท แต่เท่านั้นยังไม่พอ หากผู้ถือหุ้นเดิม XPG มีการใช้สิทธิ์เพิ่มทุนทั้งหมด XPG  จะได้เงินเพิ่มเข้ามาอีก 2,600 ล้านบาท หรือเท่ากับว่าเพิ่มทุนครั้งนี้ XPG ได้เงินไปกว่า 6,600 ล้านบาท
จุดที่น่าสนใจของ XPG ไม่ได้อยู่แค่เพียงเงิน 6,600 ล้านบาท แต่ว่าการโคจรมาพบกันระหว่าง 4 ตัวละครเอก อย่าง “ระเฑียร ศรีมงคล” ในฐานะประธานและผู้ถือหุ้นใหญ่ “วันจักร์ บูรณศิริ” ในฐานะซีอีโอใหญ่ ตามมาด้วย “เศรษฐา ทวีสิน” ในฐานะซีอีโอใหญ่ SIRI (ผู้ถือหุ้นรายใหม่) และ “มงคล ประกิตชัยวัฒนา” ในฐานะผู้ถือหุ้นใหญ่คนใหม่ ที่คลั่งไคล้ฝีไม้ ลายมือคนชื่อ “ระเฑียร” ถึงขั้นไล่ซื้อหุ้น KTC ขึ้นเป็นผู้ถือหุ้นใหญ่อันดับ 2 รองจากคลังมาแล้ว
จึงน่าสนใจว่า “4 ยอดกุมาร” นี้จะนำพา XPG ไปในทิศทางใด เท่าที่พอจะเห็นบทคร่าว ๆ คือ XPG กำลังก้าวสู่ตัว กลาง “การเทรดคอยน์” (เหมือนกับบิทคับ) พร้อม ๆ กับ “ออกเหรียญ” ของตัวเองขึ้นมาใหม่ และการปล่อยกู้ผ่านระบบ  ดิจิทัลแพลตฟอร์ม
ส่วนทั้ง 4 ยอดกุมารที่ว่านี้จะเกี่ยวข้องหรือข้องแวะกับราคาหุ้น XPG ที่ขึ้นมาถึงขนาดนี้หรือไม่ อันนี้คงต้องสอบถามกันเองแล้วกระมัง…!!?